text: Nu skal der gøres noget ved volden i Esbjerg
  10 marts 2015 kl. 14.39
  Politiet vil øge indsatsen mod volden i Esbjergs midtby.
  Volden i Esbjergs midtby har været stigende de seneste år, oplyser politiet.
  - Samtidig kan det ses, at volden har en tendens til at forskubbe sig til senere ud på natten og de tidlige morgentimer. Det stemmer overens med nationale og internationale undersøgelser. De viser, at jo længere ud på nattetimerne, man kommer, jo mere berusede bliver en del af gæsterne. De har dermed svært ved at håndtere konflikter, som i nogle tilfælde munder ud i vold, skriver politiet i en pressemeddelelse.
  - Når man ser på antallet af overtrædelser af ordensbekendtgørelsen, tegner der sig samme billede. Det er typisk, når folk tisser på gaden, kommer i håndgemæng, er støjende etc., skriver politiet.
  Derfor vil Syd- og Sønderjyllands Politi nu øge indsatsen i midtbyen.
  Især vil politiet få reguleret de helt unges besøg på værtshuse og restaurationer. 
  Undersøgelser har vist, at mindreårige helt ned til 14 år har været på værtshus eller diskotek og fået alkohol.
  